**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS GEDMINŲ PAGRINDINĖS MOKYKLOS PAVADINIMO PAKEITIMO IR NUOSTATŲ PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – įgyvendinti Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano priemones teisės aktų nustatyta tvarka.

Tikslas – siekti aukštesnės ugdymo kokybės. Uždavinys – įteisinti Klaipėdos Gedminų progimnazijos pavadinimą ir vykdomas ugdymo programas.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas, vadovaujantis Klaipėdos miesto savivaldybės bendrojo ugdymo mokyklų tinklo pertvarkos 2012-2015 metų bendrojo plano, patvirtinto Klaipėdos miesto savivaldybės tarybos 2012 m. sausio 26 d. sprendimu Nr. T2-1 (Klaipėdos miesto savivaldybės tarybos 2014 m. vasario 27 d. sprendimo Nr. T2-31 redakcija), 1 priedo 2.2 punktu, kuriuo nustatyta, kad 2014-2015 m. m., pasibaigus struktūros pertvarkymui, Gedminų pagrindinėje mokykloje bus komplektuojamos 1-8 klasės, vykdomos pradinio ir pagrindinio ugdymo (pirmoji dalis) programos. Vadovaujantis Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768, 23.2.1 punktu, tokio tipo mokyklos priskiriamos progimnazijos tipui. Vadovaujantis lietuvos Respublikos civilinio kodekso 2.43 straipsnio 1 dalimi apie Klaipėdos Gedminų pagrindinės mokyklos pavadinimo pakeitimą viešai vieną kartą bus pranešta Klaipėdos miesto dienraštyje.

Šiuo sprendimo projektu teikiami Klaipėdos Gedminų progimnazijos nuostatai paruošti, vadovaujantis Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164. Nuostatuose bus įteisintos progimnazijoje įgyvendinamos bendrosios, kryptingo meninio (šokio, teatro, dailės) ugdymo programos ir į ugdymo turinį integruojamos netradicinio ugdymo (Valdorfo) programos elementai.

**3. Kokių rezultatų laukiama.**

Šiuo sprendimo projektu bus įteisintas Klaipėdos Gedminų progimnazijos pavadinimas ir patvirtinti progimnazijos nuostatai.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Papildomų lėšų nereikia, nes mokykla iš jai skirtų lėšų padengs išlaidas, susijusias su pavadinimo pakeitimu ir nuostatų įregistravimu.

**7. Galimos teigiamos ar neigiamos sprendimo priėmimo pasekmės.**

Šio sprendimo projekto teigiamos pasekmės: bus planingai įgyvendinamas Klaipėdos miesto bendrojo ugdymo mokyklų tinklo pertvarkos planas; bus įteisintas Klaipėdos Gedminų progimnazijos pavadinimas, joje vykdomos programos ir progimnazijos savitumas; bus užtikrinama švietimo kokybė ir ugdymo programų įvairovė.

Neigiamų pasekmių nenumatoma.

**PRIDEDAMA:**

1. Teisės aktų, nurodytų sprendimo projekto įžangoje, išrašai, 1 lapas.
2. Klaipėdos miesto savivaldybės administracijos direktoriaus 2010 m. vasario 2 d. įsakymo Nr. AD1-175 „Dėl Klaipėdos Gedminų pagrindinės mokyklos nuostatų patvirtinimo“ kopija, 9 lapai.

Švietimo skyriaus vedėja Laima Prižgintienė